Simon, Zsolt, poslanec NR SR (2017-05-11):
Ďakujem pekne, vážený pán predsedajúci. Vážený pán minister Érsek, drahý to môj bývalý kolega, snaha riešiť urýchlenie výstavby rýchlostných ciest a diaľnic na Slovensku je správna. Myslím si, že s týmto cieľom, nikto z nás nepochybuje, nelamentuje, každému z nás ide o to, aby sme mali kvalitnú cestnú infraštruktúru v tejto krajine, na každom kúte tejto krajiny. Ale to neoprávňuje ani vás ako ministra, ani vládnu koalíciu SMER, MOST a SNS, aby porušovali vlastnícke práva. A tak ako to predo mnou kolega Dostál upozornil na to, že obdobné riešenie už raz Ústavný súd označil za protiústavné. Dnes to idete predkladať vy. Som nesmierne smutný a sklamaný aj z teba, Árpi, aj z mojich ostatných bývalých kolegov, ktorý v MOST-e presadzovali tú snahu, že je to protiústavné. Ústavný súd povedal, že je to protiústavné. Dnes takýto návrh predkladáš ty sám v mene vlády. Kde je Lucia Žitňanská? Ako hlasovala za tento návrh? Ako mohla vláda posunúť takýto návrh do parlamentu? – si kladiem túto otázku. Dnes sa nemôžme tváriť, že výstavba D4 a R7 je problémom predchádzajúcich mesiacov. Je to oveľa dlhšie obdobie. Tak ako kolega Marosz povedal, prvé štúdie EIA sa začali robiť niekedy v 2005., 2006. roku. Keď cez desať rokov nestačilo pre NDS za majetkoprávne vysporiadanie týchto pozemkov, či už vykúpiť alebo vyvlastniť, a naviac všetky snahy o to, aby celý ten proces bol transparentný zo strany vládnej koalície aj v parlamente, tak ako kolegyňa Remišová upozornila, že už dvakrát tu bola, takáto snaha bola odmietnutá. Prečo je tento stav? – sa pýta kolega Pčolinský. Máte pravdu, táto otázka je namieste. Ja sa vám pokúsim odpovedať miesto ministra. Preto, lebo ministerstvo a úradníci na NDS kryjú a podporujú korupčný systém s výkupmi pozemkov. Preto je ten systém taký. Ako minister pôdohospodárstva som mal možnosť, v roku 2004, myslím, to bolo, sa s tým dotknúť. Vtedy, keď sa riešila Kia. Aj vtedy sa zjavili špekulanti, na poslednú chvíľu vykupovali pozemok a vypaľovali a vydierali štát. Chceli zámenu, chceli Námestie SNP vymeniť za pozemok pri Žiline. A ja som vtedy povedal, že za to nezahlasujem vo vláde. A vtedy som povedal ako minister a predložil som analýzu, že toto nie je možné zameniť, nie je možné im priplatiť. A vtedy som presadzoval a aj dnes presadzujem zámer, že keď štát vykupuje od niekoho pre nejakú verejnú investíciu akékoľvek pozemky, tak tie pravidlá majú platiť na prvého aj na posledného rovnako. Či je to proces výkupu, či je to proces vyvlastňovania. Tým, že občania nemajú možnosť verejne kontrolovať, od koho štát vykúpil a za koľko, tak potom áno, môžu vzniknúť skupiny, ktoré naznačoval aj kolega Pčolinský, ktoré vedeli, že kde tá stavba pôjde, vykúpili ten pozemok a dnes si žiadajú za ten pozemok nie 12 euro, ale 120 euro. A túto chybu, toto vypaľovanie, to, že sú občania a finančné skupiny, ktoré vypaľujú štát takýmto spôsobom, podporuje aj celá vládna koalícia, tak ako je. Celý SMER, celý SNS, aj celý MOST. Česť výnimkám, ktorí zahlasovali za to, aby tie zmluvy boli zverejnené. Lebo keby každý vedel, že na koho mene tie pozemky sú a od koho za koľko štát vykúpil, tak v tej chvíli by si ťažko vysvetľoval susedovi, že on predal preto, aby bola diaľnica, aby občanom v tom regióne bolo lepšie, predal svoju pôdu za 12 euro a druhý za to chce 120. To všetko, je to len dôsledok toho, že podporujete korupčný systém v podobe netransparentnosti, pán minister. A preto je mi to nesmierne ľúto a bol by som oveľa radšej, keby ste tento návrh vzali späť. Aj skrátené konanie, aj samotný zákon. A pomenovali tých, ktorí tento stav navodili. Áno, ja chápem, že vy ste vo veľmi zlej situácii, lebo keď tento zákon neprejde, tak realizátorovi preto, lebo má podpísanú zmluvu, musíte zaplatiť zmluvnú pokutu, lebo štát nesplní to, k čomu sa zaviazal. Pán minister, nie vy, váš predchodca sa k tomu zaviazal, resp. predchodcovia, ktorí to pripravili, takto šlendriánsky. Ale tak pomenujme, že toto bola tá chyba! Ale vy namiesto toho, aby ste povedali, že kto to, tri bodky, pokašľal, tak namiesto toho sa snažíte ich kryť a podporujete celý tento proces. Preto by som vás chcel veľmi rád vyzvať, aby ste to vrátili naspäť. Rovnako, rovnaký obdobný problém sa dá očakávať, pán minister, aj pri Nových zámkoch. Aj tam boli štúdie, že R7-ka obíde Nové Zámky zo severnej strany. Niektorí špekulanti podľa mojich informácií už aj pozemky vykúpili. A budem zvedavý, aký záujem sa bude prejavovať v tomto prípade. Záujem občanov, alebo záujem investorov, ktorí špekulatívne kúpili pozemky? Pretože keď tá cesta obíde obchvat Nové Zámky zo severu, Nitru R1-ka obchádza z juhu, tak tam budeme mať dve rovnocenné cesty 20 km od seba. Čo Komárno? Čo celý juh Žitného ostrova? To nevieme poriešiť? – kladiem si túto otázku. To je všetko o transparentnosti, všetko o verejnom záujme. Lebo keby ste pomenovali, že áno, tento to nechce predať a keď naozaj existujú znalecké posudky, ktoré boli zvorané, tak prečo ten znalec dnes ešte nie je trestne stíhaný? Prečo pri tomto znalci sa nepostupuje rovnako ako pri znalcovi, ktorý ocenil platinové sitká? V jednom prípade áno, v druhom nie? Áno, keď niekto to zvoral a tento štát bude musieť zaplatiť, ako sa zdá, buď 50 alebo 40 alebo o 30 mil. viac, než to pôvodne malo stáť, tak nie je cesta, že my budeme kryť preplácanie peňazí v tejto krajine na úkor občanov, ale je reálne pomenovať, že kto tú chybu spôsobil. To znamená, že mali by sme ísť radšej touto cestou. Ja by som vás preto chcel nabádať v prvom rade, tak ako kolega Dostál povedal, keď už nie skrátené konanie a samotný zákon, tak skrátené konanie zoberte späť a nech ten zákon prerokuje Národná rada v riadnom konaní. Nie tak, že vy ste to včera schválili, doniesli do parlamentu a chcete, aby to 15. už bolo, mája bolo platné. Treba sa vysporiadať aj s tým, aby špekulanti s nákupom pozemkov nemohli existovať. Preto, lebo ušla informácia, že Jaguar, kde bude stavať. Je to tak, nie tak dávno, že vieme, že na tom zarobili špekulanti. Aj v tomto prípade je to len špekulatívny nákup pozemkov a snaha docieliť zisk na úkor občanov a na úkor vlády. Vypaľovanie, ľudovo povedané. Ale toto sa nevyrieši týmto zákonom. Šliapať po právach občanov, po ústavných právach vlastníkov nie je miestne príslušné. A chcel by som vás nabádať k tomu, aby sme sa nevybrali touto cestou. Ja som si myslel, že iné hodnoty vyznávajú moji kolegovia v strane MOST – HÍD, že nepôjdu cestou, kde by hrozilo šliapanie po ústavných právach, po právach vlastníctva. Keby ste všetko zverejnili, pomenovali, že tu títo dvaja spravili chybu, keď podpísali zmluvu a nemali podpísať zmluvu, lebo to nebolo dostatočne pripravené, alebo im predložili títo ľudia materiál, ktorý je zlý, a dáte na nich trestné oznámenie a neskoční sa ten prípad spôsobom, že skutok sa nestal, ale skutok sa stal, tak v tom prípade by sme áno, možno jedného, dvoch potrestali na tomto princípe. Ale verte mi, že zverejňovanie všetkých tých zmlúv, od koho sa nakupuje a za koľko sa nakupuje, by priniesla oveľa väčšiu transparentnosť a oveľa väčšiu rýchlosť výstavby preto, lebo by si tam nikto nekšeftoval. Neviem sa dohodnúť s touto partiou, ktorá tam je, nepredám, počkám, príde druhá partia. Čo keď sa tam dohodnem? oni mi pridajú viac a štengrujem to, je to normálne štátne výpaľníctvo. Keby to bolo transparentné od samého začiatku, tak nemá kto. Povie sa, že za 12 euro sa to vykupuje alebo za 12 euro sa to vyvlastní. Máš rozhodnúť, je to verejný záujem štátu. Štát za to zaplatí podľa znaleckého posudku. Ale toto, toto je spôsob, že áno, od niekoho kúpime za 12 euro a od niekoho sa necháme vypaľovať 120 euro za meter štvorcový alebo 100 euro? To je úplne jedno. Ale je to výsledok len toho, že celý ten proces kryjete a podporujete korupčný systém. A preto by som vás nabádal, zoberte to späť a radšej pomenujte tých, ktorí daný stav vytvorili, a tých, ktorí chybu urobili, kvôli ktorým občania tejto krajiny budú musieť zaplatiť viac, kvôli ktorým ľudia v nemocniciach dostanú menej peňazí. Lebo to pôjde na nejaký úkor. Aby ste ich pomenovali, aby orgány činné v trestnom konaní vyšetrili a povedali, že skutok sa stal, a v tej chvíli bude poriadok v tejto republike. Ale to, čo robíte, je cesta vydláždená do pekla. Ďakujem. (Potlesk.)